ธกส.ย้ำต้องเพิ่มทุนขาดเงินรับจำนำข้าว
ธ.ก.ส. ขอเพิ่มทุน ยืนยันถังแตกไม่มีเงินรับจำนำข้าว หากรัฐไม่คืนหนี้เก่า 9 หมื่นล้าน ต้องหาเงินกู้มาให้
24 ก.ย. 2555

ธ.ก.ส. ขอเพิ่มทุน ยืนยันถังแตกไม่มีเงินรับจำนำข้าว หากรัฐไม่คืนหนี้เก่า 9 หมื่นล้าน ต้องหาเงินกู้มาให้ 
นายอรุณ เลิศวิไลย์ ผู้ช่วยผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า แผนเพิ่มทุนจดทะเบียน ขณะนี้เรื่องยังอยู่ระหว่างการพิจารณาของกระทรวงการคลัง ซึ่งธนาคารได้ยื่นขอเพิ่มทุนไป 1 หมื่นล้านบาท จากปัจจุบันทุนจดทะเบียนอยู่ที่ 4.8 หมื่นล้านบาท เพื่อให้สัดส่วนเงินทุนต่อสินทรัพย์เสี่ยงเพิ่มขึ้น เพิ่มความสามารถในการปล่อยสินเชื่อได้มากขึ้น
การเพิ่มฐานทุนดังกล่าว ไม่ได้เกี่ยวข้องกับการเสริมสภาพคล่องเพื่อไปรองรับโครงการรับจำนำข้าวรอบใหม่ เนื่องจาก ธ.ก.ส.กำหนดวงเงินสำหรับโครงการรับจำนำไว้ที่ 9 หมื่นล้านบาท ซึ่งขณะนี้ใช้ไปหมดแล้ว ต้องรอให้รัฐบาลใช้หนี้ก้อนเดิมคืนมา เพื่อนำไปใช้เป็นสภาพคล่องในการรับจำนำต่อไป
สำหรับวงเงิน 9 หมื่นล้านบาทนั้น ธ.ก.ส.คิดดอกเบี้ยจากรัฐบาลในอัตราเฉลี่ยอัตราดอกเบี้ยเงินฝากประจำ 6 เดือน ประเภทบุคคลธรรมดาของ 4 ธนาคารพาณิชย์ขนาดใหญ่ (FDR) บวก 1% ซึ่งปัจจุบัน FDR อยู่ที่ 3% กว่าต่อปี แต่ไม่ได้คิดเบี้ยปรับกรณีล่าช้าแต่อย่างใด
“หากรัฐบาลยังไม่ใช้หนี้คืนก่อนที่โครงการรับจำนำข้าวรอบใหม่จะเริ่ม ต้องจัดหาเงินกู้มาให้ ธ.ก.ส.ทั้งหมด เบื้องต้นทราบว่า คลังเตรียมวงเงินให้ใช้รับจำนำข้าวรอบนี้ 1.5 แสนล้านบาท ซึ่งเป็น 1 ใน 4 ของวงเงินที่จะใช้ในการรับจำนำข้าวที่ประมาณการไว้กว่า 4 แสนล้านบาท” นายอรุณ กล่าว